google/wiki40b huggingface dataset:
Σούπα του Μπένζαμιν

Συστατικά

Η σούπα περιείχε ισόποσα μέρη αποφλοιωμένου κριθαριού και αποξηραμένα μπιζέλια, λαχανικά, τέσσερα κομμάτια πατάτες, αλάτι όσο χρειάζεται και ξινή μπύρα, η οποία βράζεται μέχρι να γίνει πηχτή. Η χρήση πατάτας εισήχθη σε μεταγενέστερες εκδοχές της σούπας. Τρωγόταν συνήθως με ψωμί. Έχει δηλωθεί ότι η συνταγή του Ράμφορντ έγραφε ότι το ψωμί θα σερβιριστεί άψητο και «θα προστεθεί ακριβώς πριν από το σερβίρισμα της σούπας». Μια αναφορά περιγράφει για τη σούπα ότι: χύνεται στην κορυφή του ψωμιού ακριβώς πριν από το σερβίρισμα. Ο Ράμφορντ σημείωσε ότι το κριθάρι χρησίμευε για να πυκνώσει σημαντικά τη σούπα και να τη πλουτίσει, θεωρώντας τα δημητριακά «ρύζι της Μεγάλης Βρετανίας». Σε άλλες εκδοχές της χρησιμοποιούνται δημητριακά, μικρές ποσότητες κρέατος και άλλα συστατικά. Δεν σημειώνεται ως ιδιαίτερα νόστιμη αλλά είναι ευχάριστη με μακρύ, αργό μαγείρεμα.

Διατροφική αξία

Η Σούπα του Μπένζαμιν σχεδιάστηκε για να παρέχει υψηλό βαθμό διατροφικής αξίας με ελάχιστα έξοδα. Έχει υπολογιστεί ότι η σούπα παρείχε το ένα τρίτο των ελάχιστων (καθημερινών) θρεπτικών απαιτήσεων ενός ατόμου. Η σούπα του Μπένζαμιν είναι χαμηλής περιεκτικότητας σε λιπαρά, με υψηλή περιεκτικότητα σε πρωτεΐνες χάρη τα αποξηραμένα μπιζέλια, ενώ περιέχει και σύνθετους υδατάνθρακες από την πατάτα και το κριθάρι και απλούς υδατάνθρακες από την μπύρα. Δεδομένης της γνώσης εκείνη την εποχή, ήταν κοντά σε μια βέλτιστη λύση στο πρόβλημα της δημιουργίας φθηνών, θρεπτικών τροφίμων. Δυστυχώς, η ανάγκη για βιταμίνες και ιχνοστοιχεία ήταν άγνωστη, αλλά η σούπα του Μπένζαμιν μερικές φορές συμπληρωνόταν με καλαμπόκι ή ρέγγα παρέχοντας άφθονη βιταμίνη C και D.

Στο σύγχρονο πολιτισμό

Η σούπα σερβίρεται μέχρι σήμερα, κατά τη διάρκεια του Οκτόμπερφεστ στο Μόναχο.
Εντερλέζι

Κροατία

Στην Κροατία εορτάζεται η καθολική γιορτή του Αγίου Γεωργίου (Đurđevo) στις 23 Απριλίου του Γρηγοριανού ημερολογίου, κυρίως στην επαρχία του Ζάγκρεμπ. Η παράδοση θέλει οι κάτοικοι να ανάβουν μεγάλες φωτιές σε κεντρικές πλατείες, έθιμο που μοιάζει με τις φωτιές κατά τη Βαλπουργία Νύχτα.

Ρομά

Η γιορτή του Αγίου Γεωργίου αποτελεί κύρια μοναδική γιορτή και των Ρομά που ζούσαν στα κράτη της πρώην Γιουγκοσλαβίας, ορθοδόξων χριστιανών ή Μουσουλμάνων. Εντερλέζι αποκαλείται στη γλώσσα Ρομανί και σηματοδοτεί την αρχή της άνοιξης. Κάποια παραδοσιακά έθιμα είναι ο στολισμός του σπιτιού με λουλούδια για τον ερχομό της άνοιξης και το πλύσιμο των χεριών με νερό από τα πηγάδια των εκκλησιών.
Αλεοσκάρ Μπλάνκο

Καριέρα

Η Αλεοσκάρ Μπλάνκο έκανε τα πρώτα της βήματα στο χώρο της πετοσφαίρισης σε τοπικές ομάδες της χώρας της, ενώ από πολύ μικρή ηλικία βρέθηκε στην Ισπανία, προκειμένου να αγωνιστεί με τη φανέλα της Καμπ Εσκολάρ. Στην Καμπ Εσκολάρ παρέμεινε μέχρι το 2008, χρονιά την οποία μεταπήδησε στην έταιρη ισπανική ομάδα, την Καντούρ Λας Πάλμας. Στην ομάδα των Κανάριων Νήσων παρέμεινε για ένα χρόνο, χωρίς ωστόσο να καταφέρει να κατακτήσει κάποιο τίτλο.
Επόμενος σταθμός στην καριέρα της Αλεοσκάρ Μπλάνκο ήταν η Ιγκτισάντσι Μπακού, ομάδα του Αζερμπαϊτζάν. Στο σύλλογο του Μπακού παρέμεινε για ένα χρόνο, έχοντας καταφέρε να κατακτήσει την τρίτη θέση στην τελική κατάταξη του Πρωταθλήματος της χώρας. 
Το καλοκαίρι του 2012, η Αλεοσκάρ Μπλάνκο αποφάσισε να ταξιδέψει στην Ελλάδα για λογαριασμό του Ολυμπιακού Πειραιώς. Παρά την καλή παρουσία της ομάδας του Πειραιά στις εγχώριες διοργανώσεις, η Αλεοσκάρ Μπλάνκο αποφάσισε να αποχωρήσει από το σύλλογο μεσούσης της σεζόν καταθέτοντας σχετικό αίτημα στη διοίκηση του Ολυμπιακού. Το αίτημά της έγινε αποδεκτό και στις 4 Ιανουαρίου του 2013 ανακοινώθηκε επίσημα η κοινή συναινέσει λύση της συνεργασίας των δύο πλευρών.
Μετά το σύντομο πέρασμά της από την Ελλάδα, η Αλεοσκάρ Μπλάνκο μεταπήδησε στη Σλοβακία για λογαριασμό της Βίστα Πεζίνοκ, με την οποία κατάφερε την πρώτη της χρονιά να κατακτήσει την τρίτη θέση στην τελική κατάταξη του πρωταθλήματος της Σλοβακίας, ενώ παράλληλα κατάφερε να φτάσει μέχρι την ημιτελική φάση του Κυπέλλου Σλοβακίας.
Στην ομάδα του Πεζίνοκ, παραμένει μέχρι σήμερα.

Διεθνείς συμμετοχές

Η Αλεοσκάρ Μπλάνκο είναι διεθνής με την Εθνική ομάδα πετοσφαίρισης της Βενεζουέλας για παραπάνω από δέκα χρόνια, έχοντας πραγματοποιήσει δεκάδες συμμετοχές, τόσο στην Εθνική Νεανίδων όσο και στην Εθνική Γυναικών.
Μεταξύ άλλων, έχει συμμετάσχει στα Πρωταθλήματα Νοτίου Αμερικής Νεανίδων του 2002 και του 2004, στα Παναμερικά Κύπελλα του 2005, του 2006, του 2009 και του 2010, καθώς και στους Ολυμπιακούς Αγώνες του 2008 που διεξήχθησαν στο Πεκίνο.
Neoplan N4016

Το Neoplan N4016 είναι ένα λεωφορείο με χαμηλό δάπεδο, κατασκευασμένο από τη Neoplan το 1988-1999. Κατασκευαζόταν στην Στουτγάρδη της Γερμανίας και αργότερα στην Πολωνία. Είναι η μεγαλύτερη έκδοση του μίντιμπας Neoplan N4009.
Το Neoplan N4016 ήταν το πρώτο λεωφορείο με χαμηλό δάπεδο που πουλήθηκε στην Μεγάλη Βρετανία.
Το Neoplan N4016 είναι 12μετρο με πλάτος 2,5 μέτρα. Ο κινητήρας είναι ή ΜΑΝ ή DAF. Έχει  31 ή 39 θέσεις.

Ολλανδία

Στη Χάγη της Ολλανδίας υπήρχε ο μεγαλύτερος στόλος Neoplan μέχρι το 2005, καθώς υπήρχαν 73 λεωφορεία τέτοιου τύπου

Μεγάλη Βρετανία

Μόνο 12 Neoplan N4016 πουλήθηκαν στην Μεγάλη Βρετανία. Αγοράστηκαν από την Merseyside PTE το 1994 για να εξυπηρετήσουν το Λίβερπουλ.
Φραόρτης

Πρώτες ενέργειες

Μόλις ανέβηκε στον θρόνο ο Φραόρτης φιλοδοξούσε να επεκτείνει την αυτοκρατορία του ώστε να μην εξουσιάζει μόνο τους Μήδους. Έτσι, υπέταξε αρχικά την Περσία  και στη συνέχεια συνδυάζοντας την Περσική και τη Μηδική δύναμη προχώρησε στη συστηματική κατάκτηση της Ασίας.

Θάνατος του Φραόρτη

Κάποια χρόνια αργότερα θέλησε να υποτάξει τους Ασσύριους της Νινευή, οι οποίοι πρωτύτερα ήταν οι κυρίαρχοι της Ασίας. Εκείνη την περίοδο ήταν εντελώς μόνοι εξαιτίας της αποστασίας των συμμάχων τους. Παρ’ όλα αυτά αποδείχτηκαν ακόμα ισχυροί διότι στην εκστρατεία εναντίον τους σκοτώθηκε ο Φραόρτης, και το μεγαλύτερο μέρος του στρατού του.

Επίλογος

Τον Φραόρτη τον διαδέχτηκε ο γιος του Κυαξάρης.
Επαρχία Τολιάρα

Γεωγραφία

Η Τολιάρα βρίσκεται νότια και δυτικά της Μαδαγασκάρης. Συνορεύει στα κεντρικά με την Φιαναραντσόα, στα βορεοανατολικά με την Ανταναναρίβο και στα βορειοδυτικά με την Μαχατζάνγκα. Έχει έκταση 161.405 km² (62.319 τ.μ.).

Μεταφορές

Το τοπικό αεροδρόμιο είναι το Αεροδρόμιο της Τολιάρα που βρίσκεται στην Τολιάρα.
Ο βαρυποινίτης του Αλκατράζ

Υπόθεση

Ο Ρόμπερτ Στράουντ (Μπαρτ Λάνκαστερ) είναι 72 ετών και εκτίει ποινή φυλάκισης 43 ετών, για δύο φόνους που διέπραξε στο παρελθόν. Είναι περιορισμένος στο απομονωτήριο της φυλακής και έχει περάσει ουσιαστικά 43 χρόνια μοναξιάς. Στα χρόνια που πέρασε στα κάτεργα, άρχισε έναν κύκλο σπουδών και σταδιακά έγινε αυθεντία στα πουλιά και στις αρρώστιες τους. Αφετηρία γι'αυτές του τις σπουδές αποτέλεσε ένα άρρωστο σπουργιτάκι που βρήκε στην αυλή της φυλακής και κατάφερε να θεραπεύσει, δίνοντας καινούριο νόημα στη μοναχική του ζωή. Με τη δύναμη της θέλησης και του μυαλού, ο Στράουντ, έπλασε μια καινούρια ζωή κι έναν γοητευτικό κόσμο μέσα στο στενό κελί της φυλακής.

Παραλειπόμενα

Η ταινία βασίζεται στη βιογραφία του Ρόμπερτ Στράουντ με τίτλο Birdman Of Alcatraz, την οποία έγραψε o Τόμας Γκάντις και προκάλεσε τις διαμαρτυρίες της κοινής γνώμης για το γεγονός ότι το αμερικάνικο κράτος, αρνούνταν επι χρόνια να δώσει αναστολή στην ισόβια κάθειρξη του Στράουντ, ο οποίος όχι μόνο έδειξε άψογη διαγωγή στη φυλακή, αλλά μελέτησε σκληρά κι απέκτησε ακαδημαϊκές γνώσεις πάνω στη φυσιοπαθολογία των ασθενειών των πτηνών. Ο Στράουντ ανακάλυψε φάρμακα για πολλές ασθένειες των πτηνών κι έγραψε ένα εγχειρίδιο για τον τρόπο αντιμετώπισής τους. Ο κρατούμενος πέθανε τελικά στη φυλακή κι η ταινία προβλήθηκε ένα χρόνο πριν από το θάνατό του, αλλά δεν του επετράπη να την παρακολουθήσει.
Ο Μπαρτ Λάνκαστερ ενσαρκώνει, ένα σκληροτράχηλο άνδρα, ο οποίος κρύβει πολλές ευαισθησίες μέσα του κι αυτό φαίνεται από τη φροντίδα και την αγάπη που δείχνει στα πτηνά, μέσα απ'τη ζωή και τις ανάγκες των οποίων μαθαίνει να ζει και να χαίρεται κι η ενασχόλησή του μ'αυτά του δίνει μια διέξοδο μες τη φυλακή. Ο Στράουντ τα παρατηρεί τα ν'αναπαράγονται και να πετούν ελεύθερα και ζει μαζί τους καθώς ο ίδιος έχει χάσει κάθε ελευθερία. Η ταινία παρουσιάζει το χαρακτήρα του Στράουντ να μαλακώνει με την πάροδο των χρόνων, αν κι ο πραγματικός Στράουντ, σε αντίθεση με την ταινία (απ'ότι λένε διάφορες πηγές) δε μαλάκωσε ποτέ.
Το φιλμ εστιάζεται εκτός από την προσωπικότητα του Stroud και στη ζωή μέσα στα κάτεργα, στην παθολογική αγάπη μάνας και γιου, η οποία οδηγεί σε προστριβές και στον τρόπο με τον οποίο προσπαθεί το σύστημα να επιβάλει την αναμόρφωση στους εγκληματίες ή σε εκείνους που διαφέρουν ή δεν αποτελούν μέρος του συνόλου.
Δωμάτιo απόδρασης

Τα δωμάτια απόδρασης (escape rooms) είναι ζωντανά παιχνίδια γρίφων, τα οποία παίζονται από δυάδες ή ομάδες παικτών, όπου συνήθως οι παίκτες βρίσκονται πραγματικά κλειδωμένοι σε ένα ή και περισσότερα δωμάτια. Στόχος είναι η ομάδα να αποδράσει μέσα σε σύντομο χρονικό διάστημα, λύνοντας μία σειρά από γρίφους ή αποστολές. Το χρονικό διάστημα ποικίλλει και κυμαίνεται από 60 λεπτά μέχρι και 3 ώρες. Τα θέματα στα δωμάτια απόδρασης συνήθως είναι σε φανταστικές τοποθεσίες, όπως κελιά φυλακής, διαστημόπλοια, στοιχειωμένα σπίτια ή ακόμα και μαγεμένα δάση.
Πιθανολογείται ότι το πρώτο παιχνίδι απόδρασης, δημιουργήθηκε το 2004 σε υπολογιστή και τα δωμάτια απόδρασης έγιναν γρήγορα γνωστά σε όλη την υφήλιο, ξεκινώντας από τις Ηνωμένες Πολιτείες, στην Ιαπωνία, Ταϊβάν, Ισραήλ και Κίνα. Από το 2012 άρχισαν να δημιουργούνται και τα πρώτα δωμάτια στην Ευρώπη, τη Ρωσία.

Ιστορία

Η πρώτη καταγεγραμμένη επιχείρηση με δωμάτια απόδρασης καταγράφεται τον Ιούλιο του 2007 στην Ιαπωνία και είναι η SCRAP. Η επιχείρηση λειτουργούσε αρχικά ένα μόνο δωμάτιο απόδρασης στο οποίο συμμετείχαν ομάδες των 5-6 ατόμων, ενώ με τη πάροδο του χρόνου η εταιρεία δημιούργησε περισσότερα. Πλέον διαθέτει και δωμάτιο απόδρασης σε εξωτερικό χώρο, στο οποίο μπορούν να συμμετέχουν μέχρι και 100 άτομα.

Δημογραφικά στοιχεία

Ένα από τα σημαντικά στοιχεία των παιχνιδιών απόδρασης είναι ότι προσελκύουν άτομα όλων των ηλικιών. Δεν αποτελεί μόνο δραστηριότητα για παιδιά ή μόνο για παρέες φίλων, αλλά είναι και ένας τρόπος διασκέδασης και σύσφιξης σχέσεων για όλη την οικογένεια. Σχετικά με μία παγκόσμια έρευνα, το 37% των παικτών είναι άνω των 21 ετών, το 14% είναι οικογένειες με μικρά παιδιά,  ενώ περίπου 19% των παικτών είναι κάτω από 21 ετών. Σύμφωνα με την ίδια έρευνα, το 15% των ομάδων, είναι μόνο άνδρες, το 15% μόνο γυναίκες, ενώ το υπόλοιπο 70% είναι ομάδες με παίκτες και από τα δύο φύλα. Παράλληλα, κατά μέσο όρο οι ομάδες αποτελούνται από 4 άτομα.

Ελλάδα

Λαμβάνοντας υπόψη τα καταχωρημένα στο διαδίκτυο ελληνικά δωμάτια απόδρασης σε δημοφιλείς διαδικτυακούς οδηγούς, εκτιμήθηκε πως στην Ελλάδα υπάρχουν πάνω από 105 διαφορετικές επιχειρήσεις που εδρεύουν, προσφέροντας στο σύνολό τους περισσότερα από 414 θεματικά παιχνίδια απόδρασης. Επιπρόσθετα, σε 24 περιοχές στην Ελλάδα δραστηριοποιούνται εταιρείες δωματίων απόδρασης, όπως στην Αθήνα, Θεσσαλονίκη, Λάρισα, Ρόδος και Ηράκλειο. Η πλειονότητα των παιχνιδιών απόδρασης βρίσκεται στην Αθήνα, ακολουθεί η Θεσσαλονίκη με 63 δωμάτια και στη τρίτη θέση βρίσκεται η Ρόδος.
Προϊνδοευρωπαϊκές γλώσσες

Οι προϊνδοευρωπαϊκές γλώσσες είναι οποιαδήποτε από τις πολλές αρχαίες γλώσσες, που δεν σχετίζονται κατ'ανάγκη με μια άλλη, αλλά υπήρχαν στην προϊστορική Ευρώπη και τη Νότια Ασία πριν από την άφιξη των ομιλητών των ινδοευρωπαϊκών γλωσσών. Η αρχαιότερη ινδοευρωπαϊκή γλώσσα είναι η Χιττιτική, σύμφωνα με έγγραφα που έχουν βρεθεί στο Κιούλτεπε της Τουρκίας και χρονολογούνται από τον 19ο αιώνα π.Χ.
Μια χούφτα από αυτές τις γλώσσες εξακολουθούν να επιβιώνουν. Στην Ευρώπη τα βασκικά διατηρεί μια τοπική δύναμη με λιγότερους από ένα εκατομμύριο φυσικούς ομιλητές, ενώ οι δραβιδικές γλώσσες της Νότιας Ασίας παραμένουν πολύ διαδεδομένες εκεί, με πάνω από 200 εκατομμύρια γηγενείς ομιλητές. Ορισμένες από τις προϊνδοευρωπαϊκές γλώσσες πιστοποιούνται μόνο ως γλωσσικά υποστρώματα στις ινδοευρωπαϊκές γλώσσες. Λίγες άλλες (όπως η Ετρουσκική, η Μινωική, η Ιβηρική, κλπ.) πιστοποιούνται επίσης από επιγραφές.

Ορολογία

Πριν από τον Δεύτερο Παγκόσμιο Πόλεμο, όλες οι μη ταξινομημένες γλώσσες της Ευρώπης και της Εγγύς Ανατολής αναφέρονταν συνήθως ως ασιανικές γλώσσες. Ο όρος περιλάμβανε αρκετές γλώσσες που αργότερα πιστοποιήθηκαν ως Ινδοευρωπαϊκές (όπως τα λυδιακά) και άλλες (ουρρο-ουραρτικά, κλπ.) που ταξινομήθηκαν ως ξεχωριστές γλωσσικές οικογένειες. Ο όρος προϊνδοευρωπαϊκές γλώσσες δεν είναι καθολικά αποδεκτός, καθώς ορισμένοι γλωσσολόγοι διατηρούν την ιδέα της σχετικά αργής άφιξης των ομιλητών αυτών των μη ταξινομημένων γλωσσών στην Ευρώπη, πιθανώς ακόμη και μετά την έλευση των ινδοευρωπαϊκών γλωσσών. Προτιμούν να μιλούν για μη ινδοευρωπαϊκές γλώσσες. Ένας νέος όρος, οι Παλαιοευρωπαϊκές γλώσσες, σχεδιάστηκε σχετικά πρόσφατα
Ο τελευταίος αυτός όρος δεν ισχύει για τις γλώσσες που προϋπήρχαν ή συνυπήρχαν με τις Ινδοευρωπαϊκές γλώσσες εκτός Ευρώπης (στο Ιράν ή την Ινδία)

Ύστερη Ινδοευρωπαϊκή επέκταση

Αργότερα, υπήρξαν αντικαταστάσεις Ινδοευρωπαϊκών γλωσσών από άλλες οικογένειες, κυρίως από τις Κελτικές γλώσσες και τις Γερμανικές ή ρομανικές ποικιλίες, λόγω της Ρωμαϊκής κυριαρχίας και τις επιδρομές των Γερμανικών φυλών.
Ο αποικισμός στους τελευταίους αιώνες έχει δημιουργήσει μεγάλες γλωσσικές νησίδες καθώς σχεδόν όλες οι γλώσσες που εξαπλώθηκαν ήταν ινδοευρωπαϊκές. Λόγω της επέκτασης της Ρωσίας προς τα ανατολικά, πολλές ουραλικές γλώσσες έχουν επηρεαστεί ευρέως από τα ρώσικα. Πολλές ουραλικές γλώσσες έχουν πολλές δανεικές λέξεις από τη ρωσική γλώσσα. 
Ένας μεγάλος αριθμός κρεολών βασίζεται σε ινδοευρωπαϊκές αποικιακές γλώσσες.
Βαλερία Μαξιμίλλα

Βιογραφία

Ήταν κόρη τού Γαλερίου Αυτοκράτορα στην Ανατολή και της πρώτης συζύγου του (αγνώστου ονόματος). 
Παντρεύτηκε τον Μαξέντιο περί το 293 (δεν γνωρίζουμε με ακρίβεια), σε μία προσπάθεια να σφυρηλατηθεί μία συμμαχία μεταξύ των οικογενειών του Γαλερίου και τού Μαξιμιανού Αυτοκράτορα της Δύσης, πατέρα τού Μαξέντιου. Έκανε δύο γιους, τον Βαλέριο Ρομύλο π. το 295 και ακόμη έναν (αγνώστου ονόματος), ίσως είναι ο Αυρήλιος Βαλέριος, που εκτελέστηκε το 312. Ως κόρη Αυτοκράτορα, είχε τον τίτλο της ευγενέστατης γυναικός (nobilissima femina). 
O άνδρας της ανακηρύχθηκε Αυτοκράτορας τον Οκτώβριο τού 306 ενάντια στη θέληση τού Γαλερίου, ο οποίος προσπάθησε να εκτοπίσει τον σφετεριστή το 307, χωρία επιτυχία. Ο Μαξέντιος παρέμεινε κυρίαρχος της Ρώμης, της Ιταλίας και της Αφρικής ως το 312, οπότε ο Κωνσταντίνος Α΄ εισέβαλε στην Ιταλία. Η Βαλερία και ο σύζυγός της ήταν μαζί πριν τη μάχη της Μιλβίας γέφυρας. Η μετέπειτα τύχη της δεν είναι γνωστή· ο Ρωμύλος απεβίωσε το 309.
Το πορτραίτο της Β. Μαξιμίλλας δεν εμφανίζεται σε κάποιο νόμισμα, που έκοψε ο Μαξέντιος, αλλά ίσως να είχε απεικονιστεί σε ένα πολύ φθαρμένο γλυπτό των Μουσείων του Καπιτωλίου: εάν είναι η Μαξιμίλλα, είναι πιθανό το πρόσωπό της να καταστράφηκε, όταν μετά την εκτόπιση τού άνδρα της οι εικόνες του καταστράφηκαν.
Η Μαξιμίλλα ίσως είναι η ανώνυμη βασίλισσα στην αγιογραφία της Αγ. Αικατερίνης της Αλεξάνδρειας από τον Γιάκομπους ντα Βαραγκίνε (μία από τις φανταστικές ιστορίες του "Χρυσού Μύθου"). Στη διήγηση αυτή η βασίλισσα μεταστρέφεται στον Χριστιανισμό, μετά από συνάντηση με την Αικατερίνη. Έπειτα και οι δύο βασανίζονται και εκτελούνται από τον Μαξέντιο, όπου παρουσιάζεται ως εκτελεστής των Χριστιανών.
BMW C1

Το BMW C1 Roller ήταν μια μοτοσικλέτα που κατασκεύαζε η γερμανική εταιρεία BMW, μεταξύ του 2000 και του 2002. Παραγόταν στις εγκαταστάσεις της Bertone στην Ιταλία.

Πωλήσεις

Το 2001 η BMW πώλησε 10.614 αντίτυπα του C1, αλλά μόλις 2.000 αντίτυπα το 2002 και τον Οκτώβριο του 2002 σταμάτησε την παραγωγή του, λόγω μειωμένης εμπορικής ζήτησης, καθώς η τιμή του ήταν αρκετά υψηλή για την κατηγορία του. Συνολικά πωλήθηκαν 30.000 μοτοσικλέτες αυτού του τύπου, ενώ σημειωτέον ότι δεν κυκλοφόρησε ποτέ στις ΗΠΑ. Στη συνέχεια η BMW πώλησε το όνομα C1 στην εταιρεία κατασκευής αυτοκινήτων Citroën, η οποία το χρησιμοποίησε στο αυτοκίνητο πόλης Citroën C1.
Δημήτριος Χατζηγάκης

Σταδιοδρομία

Πήρε μέρος στις εκλογές του 1946 με το συνδυασμό Εθνικής Πολιτικής Ενώσεως (Κόμμα Βενιζελικών Φιλελευθέρων) και εξελέγη με 2.376 ψήφους. Εξελέγη βουλευτής Τρικάλων και στις εκλογές του 1958, του 1961 και του 1964 με την ΕΡΕ.
Πέθανε σε ηλικία 76 ετών, το Μάιο του 1977.
Ιωάννης Γ. Βατικιώτης

Ο Ιωάννης Βατικιώτης ήταν αγωνιστής του 1821.

Βιογραφία

Γεννήθηκε στην Ύδρα. Το 1824 στη Ναυμαχία της Σάμου πυρπόλησε με επιτυχία ένα εχθρικό μπρίκι. Το ίδιο έτος στη Ναυμαχία του Γέροντα πυρπόλησε μια φρεγάτα.
Αλβέρτος ΣΤ΄ του Άνχαλτ-Κέτεν

Βιογραφία

Ήταν ο τρίτος γιος του Αλβέρτου Δ΄ πρίγκιπα του Άνχαλτ-Κέτεν και της Ελισάβετ, κόρης του Γκέμπχαρτ ΙΑ΄ κόμη του Κέρφουρτ.
Το 1475 απεβίωσε και τον διαδέχθηκαν ο γιος του Φίλιππος και τα ανίψια του, οι αδελφοί Μάγκνους και Αδόλφος Β΄.
Κρεμαστή Κοζάνης

Γεωγραφία - Ιστορία

Η Κρεμαστή βρίσκεται προς τα ανατολικά όρια του νομού με το νομό Ημαθίας. Απέχει 18,5 χλμ. βορειοανατολικά από την πόλη της Κοζάνης και 40,5 χλμ. νοτιοδυτικά από τη Βέροια. Είναι κτισμένο ανάμεσα στην Κοιλάδα (δυτικά) και τη Θυμαριά (ανατολικά). Στην περιοχή έχει βρεθεί προϊστορικός οικισμός σε χαμηλή τούμπα έκτασης 35 περίπου στρεμμάτων με λείψανα εγκατάστασης από τη μέση και νεότερη νεολιθική εποχή, ο οποίος έχει κηρυχθεί αρχαιολογικός χώρος. Η παλιά του ονομασία, από την εποχή της τουρκοκρατίας αρχικά ήταν Καχηρμανλή και έτσι αναφέρεται το 1918 στο ΦΕΚ 260Α-31/12/1918 να προσαρτάται στην κοινότητα Ισικού-Κλέρ. Το 1919 διορθώνεται σε Καραμανλή και το 1927 μετονομάζεται σε Κρεμαστή. Σύμφωνα με το σχέδιο Καλλικράτης, μαζί με τη Θυμαριά και την Κοιλάδα αποτελούν τη τοπική κοινότητα Κοιλάδας που ανήκει στη δημοτική ενότητα Ελλησπόντου του δήμου Κοζάνης και σύμφωνα με την απογραφή 2011 ο πληθυσμός της είναι 92 κάτοικοι.
Κάσπιοι

Οι Κάσπιοι ήταν αρχαίος λαός που σύμφωνα με τον Ηρόδοτο, κατοικούσε στις νοτιοδυτικές ακτές της Κασπίας. Το 515 π.Χ. υποτάχθηκαν από τον Δαρείο και το 480 πήραν μέρος στην εκστρατεία του Ξέρξη εναντίον της Ελλάδας.
Τραγική ειρωνεία

Ο όρος τραγική ειρωνεία είναι θεατρικός χαρακτηρισμός της δραματικής τέχνης. 
Με τον όρο αυτό χαρακτηρίζεται ειδικότερα η στιγμή της πλοκής της υπόθεσης, όπου οι πρωταγωνιστές αγνοούν την αλήθεια, ή εκλαμβάνουν κάτι ψευδές ως αληθές και συνεχίζουν να δρουν και να συμπεριφέρονται απελπισμένοι  και πάσχοντας, ενώ την ίδια στιγμή οι θεατές γνωρίζοντας τις πραγματικές αληθείς διαστάσεις των γεγονότων συμμετέχουν στο δράμα αγωνιώντας για την εξέλιξη της υπόθεσης. Αυτή η αντίφαση δημιουργεί έντονη συναισθηματική φόρτιση και τονίζει τη διαδραστικότητα της θεατρικής πράξης, ενώ ταυτόχρονα προοικονομεί την εξέλιξη της πλοκής.
Μια χαρακτηριστική τέτοια σκηνή τραγικής ειρωνείας είναι η «Ηλέκτρα» στο ομώνυμο δράμα του Σοφοκλή που μαθαίνοντας τον τραγικό θάνατο του αδελφού της εκλαμβάνει αυτόν ως αληθές θρηνολογεί, ενώ οι θεατές γνωρίζοντας την αλήθεια και συμμετέχοντας στο πάθος της ηρωίδας αδημονούν για τη λύση της δραματικής σκηνής. Και η «Ελένη» του Ευριπίδη που σε πολλές σκηνές του δράματος η «πρωταγωνίστρια» και άλλα πρόσωπα χρησιμοποιούν την τραγική ειρωνεία για διάφορους λόγους όπως για να μην υπάρξει πρόωρη λύση.

Εκφράσεις

Ως σύγχρονη έκφραση λέγεται σε πολλές περιπτώσεις που συμβαίνει ένα τραγικό γεγονός παράλληλα με ευτυχές.
Ευρωπαϊκό πρωτάθλημα ποδοσφαίρου σάλας

Το Ευρωπαϊκό πρωτάθλημα ποδοσφαίρου σάλας (Ευρωπαϊκό πρωτάθλημα ποδοσφαίρισης) της UEFA είναι σημαντική διοργάνωση του ποδοσφαίρου σάλας των ανδρών που διεξάγεται υπό την αιγίδα της ευρωπαϊκής ποδοσφαιρικής ομοσπονδίας. Στην πιο πρόσφατη διοργάνωση, που διεξήχθη από τις 19 ως τις 30 Ιανουαρίου 2010 στην Ουγγαρία , τον τίτλο κατέκτησε η Ισπανία για πέμπτη φορά στην ιστορία της, επικρατώντας στο Ντέμπρετσεν της ομάδας της Πορτογαλίας, με 4-2. Την τρίτη θέση κατέλαβε η Τσεχία, νικώντας το Αζερμπαϊτζάν με 5-3.
Νικόλαος Φαρμακόπουλος

Βιογραφικά στοιχεία

Γεννήθηκε στο Ναύπλιο και ήταν γιος του Κωνσταντίνου Φαρμακόπουλου και της Μαριορής Δεληγιάννη, αδελφής του Θεόδωρου Δεληγιάννη και μέλους της οικογένειας Δεληγιάννη. Αδέλφια του ήταν οι Γεώργιος, Θεόδωρος, Ιωάννης, διπλωμάτη, και Τάκης. Είχε σπουδάσει νομικά και ιδιώτευσε ως δικηγόρος Ναυπλίου. Εξελέγη βουλευτής Άργους στις εκλογές του 1895 και επανεξελέγη βουλευτής Ναυπλίας σε αυτές του 1902. 
Κατά τη διάρκεια της βουλευτικής του θητείας μονομάχησε με τον βουλευτή Βάλτου, Ιωάννη Στάικο, τον οποίο και τραυμάτισε στο πόδι.
Ρίο Γκράντε ντο Νόρτε

Οικονομία

Από την δεκαετία 1980 στην πολιτεία αναπτύσσεται ο τουρισμός. Εκτός από αυτό στην πολιτεία καλλιεργούν τα φρούτα.
Δημόσιο τηλεφωνικό δίκτυο μεταγωγής

Το δημόσιο τηλεφωνικό δίκτυο μεταγωγής (αγγλ. public switched telephone network (PSTN)) είναι το παγκόσμιο τηλεφωνικό δίκτυο. Αποτελείται από τηλεφωνικές γραμμές, οπτικές ίνες, συνδέσμους μέσω μικροκυμάτων, κυψελωτά δίκτυα, τηλεπικοινωνιακούς δορυφόρους, και υποθαλάσσια καλώδια, όλα διασυνδεδεμένα μεταξύ τους μέσω κέντρων switching, τα οποία επιτρέπουν σε οποιοδήποτε τηλέφωνο στον κόσμο να επικοινωνήσει με οποιοδήποτε άλλο. Αν και αρχικά ήταν ένα πλήρως αναλογικό ενσύρματο δίκτυο, τα τελευταία χρόνια έχει μετατραπεί σχεδόν στο σύνολό του σε ψηφιακό, ενώ έχουν εισαχθεί και ασύρματα τμήματα.
Το PSTN περιγράφεται από τεχνικά πρότυπα που δημιουργεί κυρίως ο διεθνής οργανισμός ITU-T, τα οποία επιτρέπουν την απρόσκοπτη διασύνδεση μεταξύ τηλεφωνικών δικτύων διεθνώς. Για τη διευθυνσιοδότηση (τα κοινά τηλεφωνικά νούμερα) χρησιμοποιούνται τα πρότυπα Ε.163/Ε.164.
Ο συνδυασμός των διασυνδεδεμένων δικτύων και του μοναδικού σχήματος αριθμοδοσίας κάνουν δυνατή την επικοινωνία μεταξύ δύο τηλεφωνικών συσκευών.
Garda Síochána

Ορολογία

Η δύναμη ονομάστηκε αρχικά «Πολιτοφυλακή» (Civic Guard), αλλά το 1923 μετονομάστηκε σε An Garda Síochána και στα αγγλικά και στα ιρλανδικά. Αυτό συνήθως μεταφράζεται ως «Ο Φύλακας της Ειρήνης». Ως Garda Síochána na hÉireann («της Ιρλανδίας», προφέρεται: [ɡaːrd̪ə ʃiːxaːn̪ˠə n̪ˠə heːɾʲən̪ˠ]) εμφανίζεται το λογότυπο της, αλλά σπάνια χρησιμοποιείται αλλού.
Ο πλήρης επίσημος τίτλος της σπάνια χρησιμοποιείται. Ο τρόπος με τον οποίο αναφέρεται εξαρτάται από τον ομιλητή. Είναι γνωστή και με το An Garda Síochána ή Garda Síochána ή Garda ή Gardaí (πληθυντικός) και ευρέως αποκαλείται ως «οι Φύλακες». Στον ενικό είναι Garda, ενώ χρησιμοποιείται και ως συλλογικό ουσιαστικό, όπως αστυνομία.
Ένας αστυνομικός ονομάζεται garda (πληθυντικός gardaí), ή ανεπίσημα guard. Ένα αστυνομικό τμήμα ονομάζεται garda station. Garda είναι επίσης το όνομα του χαμηλότερου βαθμού της υπηρεσίας (ανάλογος με τον βρετανικό όρο constable «χωροφύλακας»). Guard είναι η πιο κοινή μορφή που χρησιμοποιείται από τα μέλη της δημοσίως. Η γυναίκα αστυνομικός αναφερόταν επίσημα ως bangharda (προφέρεται: [bˠanˌɣaːɾˠd̪ˠə], πληθυντικός banghardaí). Ο όρος αυτός καταργήθηκε το 1990, αλλά εξακολουθεί να χρησιμοποιείται κοινώς στη θέση του Garda όσον αφορά το φύλο.
Ελευθερισμός

Ελευθερισμός ή λιμπερταριανισμός (αγγλ.: libertarianism) ονομάζεται η ηθική θεωρία που υποστηρίζει ότι οι ηθικοί δρώντες είναι ιδιοκτήτες του εαυτού τους και μπορούν να αποκτούν ιδιοκτησιακά δικαιώματα σε πράγματα του εξωτερικού κόσμου. Σημαντικότερος σύγχρονος εκπρόσωπος του ελευθερισμού είναι ο Αμερικανός πολιτικός φιλόσοφος Ρόμπερτ Νόζικ.
Σε αντίθεση με άλλες δεξιές πολιτικές θεωρίες που παρέχουν εργαλειακές υπερασπίσεις της αγοράς ως μέσου μεγιστοποίησης της ωφέλειας ή διασφάλισης των πολιτικών ελευθεριών, οι ελευθεριστές υπερασπίζονται τις ελεύθερες αγορές επειδή θεωρούν ότι οι άνθρωποι έχουν δικαίωμα να διαθέτουν τα κτήματά τους όπως επιθυμούν. Για τους ελευθεριστές, η κρατική παρέμβαση μέσω της αναδιανεμητικής φορολογίας ισοδυναμεί με υποχρεωτική εργασία και παραβιάζει βασικά ηθικά δικαιώματα.
Πέρα από τους δεξιούς ελευθεριστές, υπάρχουν και αριστεροί ελευθεριστές, που αποδέχονται την αρχή της ιδιοκτησίας του εαυτού, αλλά θεωρούν ότι οι φυσικοί πόροι ανήκουν σε όλους εξίσου, κάτι που παρέχει τη βάση για την υποστήριξη κάποιους είδους εξισωτικής αναδιανομής.